b'\n_START_ARTICLE_\nIzstrelek Enzian\n_START_PARAGRAPH_\nEnzian je bila nem\xc5\xa1ka vodena raketa zemlja-zrak druge svetovne vojne.\n_START_SECTION_\nZa\xc4\x8detki proizvodnje\n_START_PARAGRAPH_\nRaketa je nastala v prvi polovici leta 1943 v tovarni Messerschmitt, njen izumitelj pa je bil Hermann Wurster. Prvotno se je raketa imenovala Flak Rakete FR-1, kasneje, ko so jo predelali in izpopolnili, pa so ji nadeli ime po gorski cvetlici. Raketa naj bi bila hitra in naj bi dosegala velike vi\xc5\xa1ine, izstreljevana bi bila iz premi\xc4\x8dnih izstreli\xc5\xa1\xc4\x8d, do cilja pa vodena ro\xc4\x8dno s pomo\xc4\x8djo radijskih valov in kasneje infrarde\xc4\x8dih senzorjev. Namenjena je bila predvsem za boj proti zavezni\xc5\xa1kim strate\xc5\xa1kim bombnikom. Prvi testi so se za\xc4\x8deli v maju 1944, v za\xc4\x8detku leta 1945 pa so opustili nadaljnji razvoj.\n_START_SECTION_\nOpis\n_START_PARAGRAPH_\nRaketa je bila na videz podobna majhnemu letalu na raketni pogon. Malce je spominjala na drug izdelek tovarne Messerschmitt, letalo Me-163 Komet. Imela je aerodinami\xc4\x8den trup in nanj name\xc5\xa1\xc4\x8deni pu\xc5\xa1\xc4\x8di\xc4\x8dni krili z razponom skoraj \xc5\xa1tiri m ter navpi\xc4\x8dnima repnima stabilizatorjema, ki sta segala nad in pod trup. Ve\xc4\x8dinoma je bila raketa izdelana iz termi\xc4\x8dno obdelanega lesa. V nosu rakete je bila bojna glava s konico v kateri je bila vgrajen infra-rde\xc4\x8d senzor za vodenje rakete do cilja. Bojna glava je vsebovala tudi bli\xc5\xbeinski v\xc5\xbeigalnik, ki bi detoniral bojno glavo v bli\xc5\xbeini bombnikov, velika koli\xc4\x8dina eksploziva pa bi bila u\xc4\x8dinkovita do 45 metrov. Za pogon rakete je skrbelo ve\xc4\x8d razli\xc4\x8dnih motorjev na razli\xc4\x8dna goriva. Za\xc4\x8detne prototipe so poganjali Waltherjevi motorji na teko\xc4\x8da goriva, kasneje so jih zamenjali motorji na trdna in teko\xc4\x8da goriva istega proizvajalca, zadnje razli\xc4\x8dice pa so testirali s Konradovimi motorji na trdna goriva.'